10. การควบคุมภายใน

คณะกรรมการบริษัทได้ให้ความสำคัญต่อการประเมินประสิทธิภาพของระบบการควบคุมภายในของบริษัท
เพื่อให้มีความมั่นใจว่า รายงานทางการเงินของบริษัท
รวมทั้งข้อมูลที่ใช้ในการตัดสินใจมีความถูกต้อง ครบถ้วน และน่าเชื่อถือ
โดยบริษัทมีคณะกรรมการตรวจสอบจำนวน 3 ท่าน เพื่อดูแลและกำกับระบบควบคุมภายในของบริษัท
ให้ปฏิบัติตามนโยบายและข้อพึงปฏิบัติที่ได้รับมอบหมาย
และให้เป็นไปตามแผนงานที่ได้รับมอบหมายจากคณะกรรมการบริษัท
และสอดคล้องตามหลักเกณฑ์ของตลาดหลักทรัพย์และคณะกรรมการกำกับหลักทรัพย์และตลาดหลักทรัพย์

จากการประชุมคณะกรรมการครั้งที่ 8/2550 เมื่อวันที่ 4 ตุลาคม 2550
โดยมีคณะกรรมการตรวจสอบ 3 ท่านเข้าร่วมประชุม ทั้งนี้
กรรมการตรวจสอบที่เข้าร่วมประชุมเป็นบุคคลที่มีความรู้ในด้านบัญชีและการเงินร่วมอยู่ด้วย
คณะกรรมการได้ประเมินความเพียงพอของระบบควบคุมภายในโดยการซักถามข้อมูลจากฝ่ายบริหาร
ประกอบการตรวจสอบเอกสารที่ฝ่ายบริหารจัดทำ
และการตอบแบบประเมินระบบควบคุมภายในของบริษัทด้วยตนเอง
ซึ่งสรุปผลการประเมินระบบควบคุมภายในของบริษัทด้านต่าง ๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
คณะกรรมการมีความเห็นว่าบริษัทมีระบบการควบคุมภายในที่มีประสิทธิภาพเพียงพอแล้วในสภาพปัจจุบัน
รวมทั้งมีการควบคุมภายใน
ในหัวข้ออื่นของระบบการควบคุมภายในอย่างเพียงพอและเหมาะสมแล้วในสภาพปัจจุบันเช่นเดียวกัน
โดยบริษัทมีระบบการควบคุมภายในโดยเฉพาะในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าว
อย่างเพียงพอเหมาะสมและสามารถป้องกันทรัพย์สินของบริษัท
อันเกิดจากการที่ผู้บริหารนำไปใช้โดยมิชอบหรือไม่มีอำนาจเพียงพอ

ในส่วนของการควบคุมภายในของบริษัทย่อยนั้น
บริษัทได้กำหนดให้บริษัทย่อยดำเนินการจัดให้มีระบบการควบคุมภายในที่สอดคล้องกับแนวทางการควบคุมภายในของบริษัท
นอกจากนั้น บริษัทยังมีการเข้าไปตรวจสอบการดำเนินงานของบริษัทย่อยเป็นประจำ
ซึ่งที่ผ่านมาพบว่า บริษัทย่อยได้จัดให้มีการควบคุมภายในที่เพียงพอใน ด้านต่าง ๆ ทั้ง 5 ส่วน
เช่นเดียวกับบริษัท

สรุปผลการประเมินความเพียงพอของระบบการควบคุมภายในของบริษัทมีดังนี้

องค์กรและสภาพแวดล้อม (Organization Control and Environmental Measure)

บริษัทมีการกำหนดเป้าหมายชัดเจนและวัดผลได้
โดยมีการพิจารณาถึงสถานการณ์ที่เกิดขึ้นและความเป็นไปได้ของเป้าหมาย
เพื่อให้สามารถบรรลุเป้าหมายที่กำหนด
มีการกำหนดค่าตอบแทนให้พนักงานตามผลการปฏิบัติงานของพนักงานในแต่ละปีอย่างสมเหตุสมผล
โดยไม่มีการจูงใจหรือให้ผลประโยชน์ตอบแทนที่เกินสมควรแก่พนักงานในลักษณะที่อาจนำไปสู่การกระทำทุจริตหรือประพฤติมิชอบ

นอกจากนี้ บริษัทได้จัดโครงสร้างองค์กร โดยมีการแบ่งแยกอำนาจหน้าที่กันอย่างชัดเจน
พร้อมทั้งได้จัดทำจรรยาบรรณธุรกิจ ครอบคลุมหลักการดำเนินธุรกิจ
และการปฏิบัติงานไว้เป็นลายลักษณ์อักษร และในการกำหนดนโยบายและแผนการปฏิบัติงานต่าง ๆ
บริษัทได้คำนึงถึงความเป็นธรรมต่อคู่ค้า ตามหลักการกำกับดูแลกิจการที่ดี

การบริหารความเสี่ยง (Risk Management Measure)

บริษัทมีการประเมินความเสี่ยง ทั้งปัจจัยความเสี่ยงที่มาจากภายนอกและภายในบริษัท
และมีการวิเคราะห์เหตุการณ์ที่จะทำให้ปัจจัยที่เป็นความเสี่ยงนั้นเกิดขึ้นผ่านการประชุมคณะกรรมการบริษัททุกไตรมาส
นอกจากนี้ บริษัทมีการกำหนดให้มีมาตรการในการติดตามเหตุการณ์ที่เป็นสาเหตุของปัจจัยความเสี่ยง
และมาตรการในการลดความเสี่ยงเหล่านั้น
โดยบริษัทได้แจ้งให้พนักงานทุกคนที่เกี่ยวข้องรับทราบและปฏิบัติตามมาตรการบริหารความเสี่ยงที่กำหนดไว้
ทั้งนี้ บริษัทมีการติดตามแต่ละหน่วยงาน ถึงการปฏิบัติตามแผนการบริหารความเสี่ยงที่กำหนดไว้
ผ่านการประชุมระดับผู้บริหารและระดับคณะกรรมการอย่างสม่ำเสมอ

การควบคุมการปฏิบัติงานของฝ่ายบริหาร (Management Control Activities)

บริษัทมีการกำหนดขอบเขต อำนาจหน้าที่ และวงเงินอนุมัติของผู้บริหารในแต่ระดับไว้อย่างชัดเจน
กำหนดนโยบายการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวโดยจัดให้คณะกรรมการตรวจสอบเป็นผู้ให้ความเห็นเกี่ยวกับความจำเป็นและความเหมาะสมของรายการ
กำหนดให้ฝ่ายกฎหมายของบริษัททำหน้าที่ในการตรวจสอบ
และให้คำแนะนำให้การดำเนินงานของบริษัทเป็นไปตามกฎหมายที่เกี่ยวข้อง
นโยบายการควบคุมภายใน และระเบียบหลักเกณฑ์ของตลาดหลักทรัพย์

ระบบสารสนเทศและการสื่อสารข้อมูล (Information and Communication Measure)

ในการจัดประชุมคณะกรรมการบริษัท
บริษัทมีการจัดส่งข้อมูลประกอบการพิจารณาและหนังสือเชิญประชุมโดยแสดงรายละเอียดของเรื่องที่จะนำเสนอทุกครั้งเพื่อให้คณะกรรมการมีข้อมูลที่เพียงพอในการตัดสินใจ
โดยคณะกรรมการจะได้รับหนังสือเชิญประชุมก่อนการประชุมโดยเฉลี่ย 7 วัน
และมีการจัดทำรายงานการประชุมโดยระบุความเห็นและมติของที่ประชุม
เพื่อให้ผู้ถือหุ้นสามารถสอบทานความเหมาะสมในการปฏิบัติหน้าที่ของคณะกรรมการภายหลังได้

ระบบการติดตาม (Monitoring)

บริษัทกำหนดให้มีฝ่ายตรวจสอบภายใน
เพื่อทำหน้าที่ในการตรวจสอบการปฏิบัติตามระบบการควบคุมภายในของพนักงานในแต่ละส่วนงาน
โดยมีการกำหนดให้ผู้ตรวจสอบภายในต้องรายงานผลการตรวจสอบตรงต่อคณะกรรมการบริษัทและคณะกรรมการตรวจสอบ
โดยเฉพาะในกรณีที่ตรวจพบข้อบกพร่องที่เป็นสาระสำคัญจะต้องรายงานเพื่อพิจารณาสั่งการแก้ไขภายในระยะเวลาอันสมควร

จากรายงานการตรวจสอบบัญชีสำหรับปีสิ้นสุดวันที่ 31 ธันวาคม 2549
เรื่องข้อสังเกตจากการตรวจสอบบัญชีของบริษัทสำหรับปีสิ้นสุดวันที่ 31 ธันวาคม 2549
ผู้สอบบัญชีได้ให้คำแนะนำว่าบริษัทมีประเด็นที่ควรปรับปรุง อาทิเช่น ระบบต้นทุนและสินค้าคงเหลือ
ระบบการจัดซื้อและเจ้าหนี้ ระบบการรับเงิน ระบบการจ่ายเงิน และระบบเงินเดือน
โดยในระหว่างปี 2550
บริษัทได้ดำเนินการปรับปรุงแก้ไขประเด็นต่างไปเรียบร้อยตามคำแนะนำของผู้สอบบัญชีแล้วเกือบทุกรายการ
ทำให้รายงานการตรวจสอบบัญชีสำหรับปีสิ้นสุดวันที่ 31 ธันวาคม 2550
เรื่องข้อสังเกตจากการตรวจสอบบัญชีของบริษัทสำหรับปีสิ้นสุดวันที่ 31 ธันวาคม 2550 นั้น
ผู้สอบบัญชีมีข้อแนะนำให้แก่บริษัทเพื่อดำเนินการปรับปรุงจำนวน 2 รายการ
ซึ่งผู้สอบบัญชีเห็นว่ามีความสำคัญระดับปานกลาง ได้แก่

(1) ระบบการจ่ายเงิน ซึ่งทางผู้สอบบัญชีแนะนำให้มีการลำดับเอกสารของเอกสารในการจ่ายเงิน
    เนื่องจากมีใบเลขที่ของใบสำคัญจ่ายเงินจำนวน 2 ฉบับ มีเลขที่ไม่ถูกต้อง ซึ่งประเด็นดังกล่าว
    บริษัทพบว่าเกิดจากการคีย์ข้อมูลผิดพลาดของพนักงาน
    โดยในอนาคตบริษัทจะดำเนินการตรวจทานเอกสารในการคีย์ข้อมูลมากขึ้น
    เพื่อป้องกันไม่ให้เกิดข้อผิดพลาดดังกล่าวอีก

(2) ระบบการจัดซื้อและเจ้าหนี้
    ซึ่งทางผู้สอบบัญชีแจ้งว่าลำดับเลขที่ของใบรับสินค้าบางฉบับพิมพ์เลขที่ข้ามไป
    จากการตรวจสอบพบว่า เลขที่เอกสารบางส่วนกระโดดข้ามไปจริงในระหว่างปี (4 รายการ
    จาก 22 รายการ) และ เอกสารบางส่วนไม่ได้กระโดดข้ามตามที่ผู้สอบบัญชีแจ้ง (18
    รายการ จาก 22 รายการ) และพบว่ามีเลขที่เอกสารกระโดดข้ามไป 30 รายการ
    ช่วงรอยต่อระหว่างสิ้นปีกับต้นปี ซึ่งเกิดจากระบบคอมพิวเตอร์สร้างเลขที่เอกสารข้ามไป
    อย่างไรก็ตามบริษัทไม่พบความผิดปกติใด ๆ
    อย่างมีนัยสำคัญในงบการเงินของช่วงเวลาดังกล่าว
    ในอนาคตบริษัทจะดำเนินการตรวจทานการลำดับเลขที่เอกสารให้มากยิ่งขึ้น
    เพื่อป้องกันไม่ให้เกิดข้อผิดพลาดดังกล่าวอีก

ทั้งนี้ บริษัทเห็นว่าประเด็นทั้งสองข้อดังกล่าวเป็นข้อบกพร่องที่เกิดขึ้นจริง
แต่ไม่ได้มีผลกระทบต่อความถูกต้องของงบการเงินของบริษัทแต่อย่างใด
ข้อมูลในงบการเงินยังคงแสดงฐานะการเงินและผลการดำเนินงานโดยถูกต้องตามที่ควรตามหลักการบัญชีที่รับรองทั่วไป
และบริษัทมั่นใจว่าข้อผิดพลาดดังกล่าวไม่มีผลกระทบต่อการตัดสินใจของผู้ใช้งบการเงิน
และไม่ได้ทำให้การตัดสินใจของผู้ใช้งบการเงินผิดพลาด

หมายเหตุ ระดับความสำคัญปานกลาง (Moderate) หมายถึง
ควรมีการเพิ่มประสิทธิภาพของการควบคุมภายในให้ดีขึ้น
ซึ่งควรปฏิบัติภายในระยะเวลาที่เหมาะสมเพื่อป้องกันความผิดพลาดที่อาจเกิดขึ้นในงบการเงินหรือการดำเนินงานของบริษัท